text: Cléomadès le cheval prist,
   Devers les piés dou lit le mist,
   La teste dou cheval torna
   Vers Clarmondine. Lors ala
   Tout entour le cheval III tours
   Pour amuser les museöurs,
   Le roi et ceaus qui là estoient,
   Qui tout certainement cuidoient
   Que il le feïst par maistire.
   Cléomadès dist au roi : "Sire,
   Se il vous plaist, or en alons ;
   À ceste fois plus n'en ferons.
   Sachiez que ne se mouvera
   La pucele, ne ne fera
   Nul mal, ce vous ai en couvent.
   Mais commandez à vostre gent
   Que tost soit vestue et levée ;
   Car droit à ceste matinée
   La convenra I pou mengier,
   Et puis sor le cheval liier
   De touailles moult fortement."
  